<classify> WANANCHI 875 wamepatiwa huduma ya macho bure baada ya kubainika idadi kubwa ya watoto wenye umri wa kuanzia miaka mitatu hadi minane na kuanzia miaka 45 na kuendelea Babati mkoani Manyara ndio wanasumbuliwa na magonjwa ya macho kwa kiasi kikubwa.Hayo yalibainika jana wilayani Babati baada ya watoto na wazee wengi kujitokeza kupata matibabu ya macho bure na Lions Club ya Arusha katika kituo cha afya cha Magugu.Huduma hizo zilikuwa zikitolewa kwa siku mbili kwa ufadhili wa msikiti wa dhehebu la Kalasinga katika sherehe za maadhimisho ya miaka 550 tangu kuanzishwa na Guru Nanak.Akizungumza wakati wa majumuisho, Katibu wa klabu hiyo, Chief Maswanya alisema wametoa huduma za matibabu ya macho kwa wananchi Babati na kuwapa dawa, miwani na kuwafanyia upasuaji waliokutwa na matatizo.Idadi kubwa ya watu wamejitokeza kupata huduma hii ya macho, wengi wao waliokutwa na matatizo ya macho ni watoto wa miaka miaka mitatu hadi minane na wazee miaka 45. Kupitia takwimu za waliohudhuria tumeona kuna watu wengi wenye matatizo ya macho na hawana elimu kujikinga na ugonjwa, alisema.Alieleza watu waliofanyiwa vipimo kwa siku mbili ni 875, kati ya hao 714 walipatiwa dawa, 632 miwani na 102 walikutwa na mtoto wa jicho na kufanyiwa upasuaji, huku wanne wakipewa rufaa hospitali ya rufaa ya KCMC.Alisema, watu wengine sita waliandikiwa barua kwenda kufanyiwa uchunguzi katika hospitali ya Mtakatifu Elizabeth iliyopo jijini Arusha.  <topic>: kitaifa 